Broj: 711-I-1845-P-152-19/21-10-8

Zagreb, 10. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Edia Pastrovicchia, općinskog načelnika Općine Bale,** na 141. sjednici, održanoj 10. rujna 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Edia Pastrovicchia, općinskog načelnika Općine Bale, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva obrazloži nesklad i priloži odgovarajuće dokaze potrebne za usklađivanje imovine prijavljene u izvješćima o imovinskom stanju dužnosnika, podnesenim 24. kolovoza 2017.g., 29. lipnja 2018.g. te 15. ožujka 2019.g. i stanja imovine kako proizlazi iz podataka pribavljenih od nadležnih tijela, a koji nesklad je nastao:**

**- propustom podnošenja izvješća o imovinskom stanju istekom 2015.g. povodom promjene u visini volonterske naknade za dužnost koju obnaša, s obzirom da je iznos iste u 2015. i 2016.g. bio za više od 10% veći od zadnjeg prijavljenog iznosa u izvješću o imovinskom stanju od 14. lipnja 2013.g., uslijed čega je nastao nesklad u podacima o visini volonterske naknade za 2015.g. i 2016.g.,**

**- propustom podnošenja izvješća o imovinskom stanju istekom 2017.g. povodom promjene u visini volonterske naknade, s obzirom da je iznos volonterske naknade u 2017.g. bio za više od 10% veći od iznosa prijavljenog u izvješću o imovinskom stanju od 9. lipnja 2017.g.,**

**- propustom podnošenja izvješća o imovinskom stanju istekom 2014.g. povodom promjene u visini dohotka od nesamostalnog rada odnosno plaće koju ostvaruje kod drugog poslodavca, trgovačkog društva Radin-grafika d.o.o.** **s obzirom da je iznos iste u 2014.g. 2015.g. i 2016.g. bio za više od 10% manji od zadnjeg prijavljenog iznosa u izvješću o imovinskom stanju od 14. lipnja 2013.g., uslijed čega je nastao nesklad u podacima o visini dohotka od nesamostalnog rada za 2014.g., 2015.g., 2016.g. i 2017.g.**

1. **Postupak za odlučivanje o sukobu interesa protiv dužnosnika Edia Pastrovicchia, općinskog načelnika Općine Bale,** **povodom stupanja u poslovne odnose između Općine Bale i trgovačkog društva MON PERIN d.o.o., neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**
2. **Poziva se dužnosnik Edi Patrovicchio da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka iz točke I. izreke ove Odluke, kao i na ostale navode iz obrazloženja ove odluke.**

Obrazloženje

Protiv dužnosnika Edia Pastrovicchia, općinskog načelnika Općine Bale, podnesena je dana 29. travnja 2019.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-1843-P-152/19-01-1 te je povodom iste otvoren predmet broj: P-152/19.

U prijavi se u bitnome poziva na odluku Povjerenstva kojom je pokrenut postupak protiv dužnosnika Edia Pastrovicchia zbog obavljanja funkcije člana Nadzornog odbora trgovačkog drušva MON PERIN d.o.o. te se dodatno navodi da je u izvješću o imovinskom stanju navedenog dužnosnika pogrešno navedeno da dužnosnik dužnost općinskog načelnika obnaša volonterski te da je zaposlen u privatnom trgovačkom društvu, iako dužnosnik posao općinskog načelnika obnaša profesinalno te prima plaću od 20.000,00 kn bruto. U prijavi se nadalje navodi da je u razdoblju u kojem je dužnosnik obnašao dužnost općinskog načelnika i člana Nadzornog odbora trgovačkog društva MON PERIN d.o.o. sklopljeno više ugovora i aneksa ugovora između Opće Bale i trgovačkog društva MON PERIN d.o.o.o dodjeli zemljišta, prodaji građevinskih parcela, najmu poslovnih prostora i dr. Također, osnovano je zajedničko trgovačko društvo u suvlasništvu trgovačkog društva MON PERIN d.o.o., zaklade MON PERIN, trgovačkog društva Plinio d.o.o. i društva u vlasništvu Općine Bale Forlanette d.o.o.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Na temelju članka 39. stavka 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 39. propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Edi Pastrovicchio obnaša dužnost općinskog načelnika Općine Bale, počevši od 20. svibnja 2021.g. te da je istu dužnost obnašao i u protekla dva mandata te je stoga, povodom obnašanja navedene dužnosti, obvezan postupati sukladno odredbama ZSSI-a.

Nastavno na dio navoda iz prijave koji se odnose na izvješće o imovinskom stanju dužnosnika, Povjerenstvo je provelo redovitu provjeru podataka u dijelu koji se odnose na prihode.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu istekom godine u kojoj je promjena nastupila.

Stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. da podaci o stečenoj imovini obuhvaćaju, između ostaloga, podatke o nekretninama, pokretninama veće vrijednosti svim vrstama dohotka te primicima koji se ne smatraju dohotkom i na koje se ne plaća porerz na dohodak.

Stakom 9. istog članka propisano je da obrazac izvješća o imovinskom stanju utvrđuje Povjerenstvo

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Povjerenstvo je od dužnosnika Edija Pastovicchija zaprimilo sljedeća izvješća o imovinskom stanju:

- 23. veljače 2010.g.

- 9. svibnja 2011. g., radi promjene

- 14. lipnja 2013. g. povodom prestanka obnašanja dužnosti,

- 14. lipnja 2013. g. povodom početka obnašanja dužnosti,

- 9. lipnja 2017. g. povodom ponovnog izbora na istu dužnost i

- 3. siječnja 2019. g. povodom promjene.

Budući da je institut redovite provjere izvješća o imovinskom stanju dužnosnika uveden važećim ZSSI-em, koji je stupio na snagu 10. ožujka 2011. g., redovita provjera uključuje i izvješće o imovinskom stanju koje je dužnosnik podnio 23. veljače 2010. g. te se podaci iz navedenog izvješća uzimaju kao relevantni za razdoblje od stupnja ZSSI-a na snagu, odnosno od 10. ožujka 2011. g. do sljedećeg podnesenog izvješća, odnosno do 8. svibnja 2011. g.

U gore navedenim izvješćima o imovinskom stanju, dužnosnik je u dijelu podataka „Naknada mjesečno neto“/„Iznos plaće/naknade neto“/„Primanja na mjesečnoj razini od dužnosti za koju se podnosi izvješće o imovinskom stanju“ u pogledu dohotka s osnove volonterskog obnašanja dužnosti te dohotka od nesamostalnog rada s osnove profesionalnog obnašanja dužnosti u mjesečnom neto iznosu naveo sljedeće:

- u izvješću od 9. svibnja 2011. g. iznos volonterske naknade od 5.800,00 kn, što na godišnjoj razini iznosi 69.600,00 kn (ovaj podatak se uzima kao prijavljen od početka 2011. s obzirom da je izvješće podneseno povodom promjene, a promjena se može prijaviti do isteka godine u kojoj je nastala)

- u oba izvješća od 14. lipnja 2013. g. iznos volonterske naknade od 5.800,00 kn, što na godišnjoj razini iznosi 69.600,00 kn,

- u izvješću od 9. lipnja 2017. g. iznos volonterske naknade od 4.800,00 kn, što na godišnjoj razini iznosi 57.600,00 kn i

- 3. siječnja 2019. g. iznos od 12.800,00 kn za profesionalno obnašanje dužnosti, što na godišnjoj razini iznosi 153.600,00 kn (ovaj podatak se uzima kao prijavljen za ubuduće, ali i za promjenu nastalu u 2018. g. s obzirom da je izvješće podneseno povodom promjene netom nakon isteka iste godine).

Na temelju odgovora na upit Povjerenstva, Jedinstveni upravni odjel Općine Bale je dopisom KLASA: 022-06/19-01/144, URBROJ: 2171-02-19-2 od 28. studenog 2019. g. navelo da je dužnosnik Edi Pastrovicchio od 2011. g. do ožujka 2014. g. primao mjesečnu neto naknadu od 5.890,30 kn. Nadalje se navodi da je naknada je u travnju 2014. g. iznosila 3.172,26 kn, a od svibnja 2014. g. do studenog 2014. g. 5.377,44 kn. U 2015. g. neto naknada je iznosila 4.754,85 kn, a od 2016. g. do kraja svibnja 2018. g. iznosila je 5.649,52 kn. Zaključno se navodi da dužnosnik od 1. lipnja 2018. g. prima plaću u neto iznosu od 12.873,00 kn, a od 1. lipnja 2019. g. u neto iznosu od 19.802,82 kn. Napominje se da je dužnosniku u iznos plaće uračunat i minuli rad.

Povjerenstvo je na temelju ovlaštenja, neposrednim uvidom u Informatički sustav Porezne uprave Ministarstva financija u kojem su podaci dostupni počevši od 2014. g., utvrdilo da je dužnosnik Edi Pastrovicchio od Općine Bale s osnove volonterske naknade primio sljedeće neto iznose:

* u 2014. g. ukupno 64.375,54 kn,
* u 2015. g. ukupno 59.595,66 kn,
* u 2016. g. ukupno 59.458,20 kn,
* u 2017. g. ukupno 76.964,24 kn,
* u 2018. g. ukupno 34.322,13 kn, a prema gore navedenom dopisu Općine Bale odnosi se na razdoblje od 1. siječnja 2018. g. do 31. svibnja 2018. g. u kojem je dužnosnik dužnost obnašao volonterski.

Od 1. lipnja 2018. g. dužnosnik prema gore navedenom dopisu Općine Bale dužnost obnaša profesionalno te je od 1. lipnja 2018. g. do 31. prosinca 2018. g. od nesamostalnog rada ostvario ukupni iznos od 82.026,00 kn.

U 2019. g. dužnosnik je s osnove nesamostalnog rada od Općine Bale ostvario ukupni neto iznos od 164.239,31 kn.

U 2020. g. dužnosnik je s osnove nesamostalnog rada od Općine Bale ostvario ukupni neto iznos od 157.178,93 kn.

Ističe se da je Povjerenstvo uzelo u obzir kao točne podatke o iznosima primitaka dužnosnika za obnašanje dužnosti, dostavljene u dopisu Općine Bale, za razdoblje u kojem nisu dostupni precizni podaci Porezne uprave (zaključno s 2013.g.), a nadalje je kao relevantne uzela podatke o iznosima primitaka iz Informatičkog sustava Porezne uprave kao nadležnog državnog tijela, imajući u vidu da se razlikuju od podataka dostavljenih od Općine Bale.

Nadalje, u gore navedenim izvješćima o imovinskom stanju, dužnosnik je u dijelu podataka „Podaci o drugim poslovima dužnosnika“, „Iznos plaće na godišnjoj razini dužnosnika kod kojeg se ostvaruje dohodak od nesamostalnog rada“ i „Podaci o plaći ostvarenoj kod drugog poslodavca“ u pogledu drugog dohotka od nesamostalnog rada naveo da je od trgovačkog društva Radin-grafika d.o.o. ostvario sljedeće neto prihode:

- u izvješću od 23. veljače 2010. g. iznos od 70.000,00 kn godišnje,

- u izvješću od 9. svibnja 2011. g. iznos nije naveden te se uzima da je isti nepromijenjen,

- u oba izvješća od 14. lipnja 2013. g. iznos od 153.000,00 kn godišnje,

- u izvješću od 9. lipnja 2017. g. iznos od 6.200,00 kn mjesečno, što na godišnjoj razini iznosi 74.400,00 kn i

- u izvješću od 3. siječnja 2019. g. iznos od 6.200,00 kn, što na godišnjoj razini iznosi 74.400,00 kn.

Povjerenstvo je uvidom u Informatički sustav Porezne uprave Ministarstva financija u kojem su podaci dostupni počevši od 2014. g., utvrdilo da je dužnosnik Edi Pastrovicchio od trgovačkog društva Radin d.o.o., koje je do srpnja 2020.g. poslovalo pod nazivom Radin-grafika d.o.o., s osnove dohotka od nesamostalnog rada odnosno drugog dohotka primio sljedeće neto iznose:

* u 2014. g. ukupno 85.390,00 kn,
* u 2015. g. ukupno 85.957,84 kn,
* u 2016. g. ukupno 86.064,63 kn,
* u 2017. g. ukupno 87.443,62 kn,
* u 2018. g. ukupno 44.115,42 kn, odnosno utvrđeno je da je primao plaću od toga društva zaključno do lipnja 2018. g.

Sukladno ustaljenoj praksi Povjerenstva, iznos primitka dužnosnika i bračnog druga/životnog partnera dužnosnika, navedenog u podnesenom izvješću o imovinskom stanju koji se razlikuje za više od 10% od iznosa koji je dužnosnik i bračni drug/životni partner dužnosnika primio prema podacima nadležnog tijela, smatra se neskladom, odnosno nerazmjerom u smislu ZSSI-a.

Sukladno Smjernici i uputi broj: 711-I-1724-R-91/18-01-8 od 24. prosinca 2018., koju je Povjerenstvo dalo dužnosnicima i rukovodećim državnim službenicima, a koja je objavljena na mrežnim stranicama Povjerenstva, promjenom na imovini, koju je dužnosnik sukladno članku 8. stavku 2. ZSSI-a dužan prijaviti Povjerenstvu istekom godine u kojoj je promjena nastala, smatra se promjena primanja od dužnosti za koju se podnosi izvješće o imovinskom stanju ako se neto iznos plaće, odnosno volonterske naknade na godišnjoj razini (zbroj mjesečnih neto plaća/volonterskih naknada na godišnjoj razini) promijeni za više od 10 %. Promjenom se smatra i promjena plaće ostvarene kod drugog poslodavca ako se neto iznos plaće na godišnjoj razini (zbroj mjesečnih neto plaća na godišnjoj razini) promijeni za više od 10 %.

Slijedom svega gore navedenog, usporedbom prijavljenih podataka iz podnesenih izvješća o imovinskom stanju dužnosnika s podacima pribavljenim od Porezne uprave i Općine Bale, utvrđen je nesklad odnosno nerazmjer u dijelu izvješća koji se odnosi na dohodak od nesamostalnog rada dužnosnika odnosno na plaću/volontersku naknadu dužnosnika te u dijelu koji se odnosi na drugi dohodak dužnosnika, i to:

* nesklad u pogledu iznosa volonterske naknadeza obnašanje dužnosti, jer je dužnosnik u oba izvješća od 14. svibnja 2013. g. (a koji podaci su promijenjeni tek u sljedećem podnesenom izvješću od 9. lipnja 2017. g.) naveo da mu volonterska naknada iznosi 5.800,00 kn, što na godišnjoj razini iznosi 69.900,00 kn, a prema podacima Porezne uprave dužnosnik je u 2015. g. ostvario ukupni neto iznos od 59.595,66 kn, a u 2016. g. 59.458,20 kn. Slijedom navedenog, razlika između iznosa prihoda koji je dužnosnik naveo u izvješću o imovinskom stanju razlikuje za više od 10% od iznosa koji je dužnosnik doista primio prema podacima Porezne uprave te se radi o bitnoj promjeni o kojoj je dužnosnik bio obvezan izvijestiti Povjerenstvo. Kako to dužnosnik nije učinio u roku propisanom ZSSI-em, odnosno istekom 2015. godine u kojem je promjena nastala, nastao je nerazmjer podataka za 2015. i 2016.g. (u odnosu na tada važeći podatak iz izvješća o imovinskom stanju iz 2013. g.)
* nesklad u pogledu iznosa volonterske naknadeza obnašanje dužnosti, jer je dužnosnik u izvješću od 9. lipnja 2017. g. naveo da mu volonterska neto naknada iznosi 4.800,00 kn, što na godišnjoj razini iznosi 57.600,00 kn, a prema podacima Porezne uprave dužnosnik je u 2017. g. ostvario ukupni neto iznos od 76.964,24 kn. Slijedom navedenog, razlika između iznosa prihoda koji je dužnosnik naveo u izvješću o imovinskom stanju razlikuje za više od 10% od iznosa koji je dužnosnik doista primio prema podacima Porezne uprave te se radi o bitnoj promjeni o kojoj je dužnosnik bio obvezan izvijestiti Povjerenstvo. Kako to dužnosnik nije učinio u roku propisanom ZSSI-em, odnosno istekom godine u kojem je promjena nastala, odnosno istekom 2017. g., nastao jenesklad(u odnosu na tada važeći podatak iz izvješća o imovinskom stanju iz 2017. g.)
* nesklad u pogledu visine dohotka od nesamostalnog rada odnosno plaće koju ostvaruje kod drugog poslodavca,trgovačkog društva Radin-grafika d.o.o., jer je dužnosnik u izvješćima o imovinskom stanju od 14. lipnja 2013. g. naveo da je u navedenom trgovačkom društvu primio na godišnjoj razini neto iznos 153.000,00 kn (što je važeći podatak do podnošenja izvješća od 9. lipnja 2017. g., dakle za 2014. g., 2015. g. 2016. g. i 2017. g. do 9. lipnja 2017. g.) a prema podacima Porezne uprave dužnosnik je u 2014. g. ostvario ukupni neto iznos od 85.390,00 kn, u 2015. g. ukupni neto iznos od 85.957,84 kn, u 2016. g. ukupni neto iznos od 86.064,63 kn, a u 2017. g., uključujući isplatu u lipnju 2017. g., ukupni neto iznos od 43.304,03 kn, što bi na godišnjoj razini iznosilo 86.608,06 kn.Slijedom navedenog, razlika između iznosa prihoda koji je dužnosnik naveo u izvješću o imovinskom stanju razlikuje za više od 10% od iznosa koji je dužnosnik doista primio prema podacima Porezne uprave te se radi o bitnoj promjeni o kojoj je dužnosnik bio obvezan izvijestiti Povjerenstvo. Kako to dužnosnik nije učinio u roku propisanom ZSSI-em, odnosno istekom godine u kojem je promjena nastala, nastao je nesklad, koji je trajao od 1. siječnja 2014. g. do 31. prosinca 2017. g.
* nerazmjer u pogledu dohotka od nesamostalnog rada odnosno drugog dohotkaostvarenog u trgovačkom društvu Radin-grafika d.o.o., jer je dužnosnik u izvješću od 3. siječnja 2019. g. naveo da je ostvaruje plaću u neto iznosu od 6.200,00 kn mjesečno, a prema podacima Porezne uprave dužnosnik je u 2018. g. ostvario ukupni neto prihod od 44.115,42 kn, odnosno prestao mu je radni odnos kod ovog poslodavca i prestao je ostvarivati plaću kod istog. Slijedom navedenog, u tom dijelu nastala je bitna promjena koju je dužnosnik bio dužan prijaviti do isteka 2018.g., što je propustio učiniti čime je nastao nesklad u podacima.

S obzirom na ovako utvrđeni nesklad, Povjerenstvo je dužnosniku Ediu Pastrovicchiu dana 5. svibnja 2021.g. uputilo zaključak broj: 711-I-782-RP-38-20/21-02-10 kojim je dužnosnika pozvalo da dostavi očitovanje s potrebnim dokazima o utvrđenom neskladu.

U očitovanju na Zaključak dužnosnik u bitnome navodi da se prijava podataka u izvješću o imovinskom stanju bazirala na naknadi koju je dužnosnik primao u trenutku podnošenja izvješća, no nije vodio računa da se naknada mijenjala sukladno zakonu koji uređuje naknadu za dužnosnike. Dužnosnik nadalje navodi da je evidentno da je prijavljeni dohodak veći od ostvarenog i da nije bilo nikakve namjere prikrivanja podataka, već je riječ o neažuriranju izvješća. Dužnosnik dodatno pojašnjava da je 14 godina radio dva posla kako bi što manje opteretio proračun Općine te nije imao dovoljno vremena za praćenje obveza koje se tiču podnošenja izvješća o imovinskom stanju.

U pogledu primanja od trgovačkog društva Radin Grafika d.o.o., dužnosnik navodi da su ona uistinu iznosila 6.200,00 kn mjesečno tako da je kod prijave iznosa od 153.000,00 kn godišnje očito došlo do pogreške za koju navodi da ne zna kako se dogodila. S obzirom da je i ovdje prijavljen veći iznosa od stvarno ostvarenog iznosa, zasigurno nije riječ o pokušaju bilo kakvog prikrivanja ostvarenih dohodaka.

Povjerenstvo obrazlaže da opravdavanje utvrđenog nesklada, odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI-a, znači da bi dužnosnik trebao obrazložiti te dokazati da je njegovo imovinsko stanje koje je prikazao u podnesenim izvješćima o imovinskom stanju točno, odnosno da je u skladu s podacima i dokumentacijom koju je Povjerenstvo pribavilo od nadležnih tijela ili pak da podaci prikupljeni od nadležnih tijela ne prikazuju stvarno stanje imovine dužnosnika. Međutim, dužnosnik u svom očitovanju na zaključak nije osporio istinost i točnost podataka koje je Povjerenstvo pribavilo od nadležnih tijela niti je u svom očitovanju opravdao utvrđeni nesklad.

Slijedom svega navedenoga, Povjerenstvo je na temelju članka 27. ZSSI-a pokrenulo postupak protiv dužnosnika Edia Pastrovicchia zbog moguće povrede odredbi iz članka 8. i 9. ZSSI-a kao što je navedeno u točki I. izreke ove odluke.

U odnosu na utvrđeni nesklad u pogledu dohotka od nesamostalnog rada ostvarenog u trgovačkom društvu Radin-grafika d.o.o. navedenog u izvješću o imovinskom stanju od 3. siječnja 2019. g. u kojem je dužnosnik naveo da je ostvaruje plaću u neto iznosu od 6.200,00 kn mjesečno, a prema podacima Porezne uprave dužnosnik je u 2018. g. ostvario ukupni neto prihod od 44.115,42 kn, odnosno prestao mu je radni odnos kod ovog poslodavca i prestao je ostvarivati plaću kod istog, Povjerenstvo nije pokrenulo postupak. Naime, prilikom uvida u elektronički prikaz izvješća o imovinskom stanju od 3. siječnja 2019.g. došlo je do pogrešnog utvrđenja da je u navedenom izvješću o imovinskom stanju i dalje bio prijavljen drugi posao i primanje plaće kod drugog poslodavca. Ponovnim uvidom u navedenom izvješće o imovinskom stanju utvrđeno je da dužnosnik kod drugog poslodavca prestao raditi tijekom 2018.g., kada je i promijenio način obnašanja dužnosti u profesionalno, što je pravovremeno prijavio u izvješću o imovinskom stanju podnesenom povodom promjene istekom te godine, odnosno 3. siječnja 2019.g.

Vezano za dio navoda koji se odnose na ugovore sklopljene između Općine Bale i trgovačkog društva MON PERIN d.d., Povjerenstvo ukazuje da je na 47. sjednici održanoj 18. travnja 2019.g. donijelo Odluku broj: 711-I-978-P-367-18/19-04-18 kojom je utvrđeno da je istovremenim obnašanjem dužnosti općinskog načelnika Općine Bale i obavljanjem funkcije člana Nadzornog odbora trgovačkog društva MON PERIN d.o.o. u razdoblju od 19. travnja 2017.g. do 18. svibnja 2018.g. dužnosnik Edi Patrovicchio počinio povredu članka 14. stavka 1. ZSSI-a te mu je za utvrđenu povredu izrečena sankcija u iznosu od 2.000,00 kn. U obrazloženju navedene Odluke utvrđeno je da dužnosnik Edi Patroviccio nije primao naknadu za obavljanje funkcije člana Nadzornog odbora navedenog trgovačkog društva.

Povjerenstvo je nadalje zatražilo podatke trgovačkog društva MON PERIN d.o.o. o razdoblju u kojem je dužnosnik Edi Pastrovicchio imao udjele u vlasništvu navedenog trgovačkog društva, odnosno o razdoblju u kojem je dužnosnik bio imatelj dionica nakon preoblikovanja društva u dioničko društvo, kao i o vlasničkom udjelu dužnosnika u navedenom trgovačkom društvu.

Trgovačko društvo MON PERIN d.d. dostavilo je očitovanje od 28. veljače 2020.g. u kojem se navodi da je dužnosnik Edi Pastroviccio u razdoblju od osnivanja društva 16. prosinca 2005.g. do prvog povećanja temeljnog kapitala 27. prosinca 2006.g. držao poslovni udio u nominalnom iznosu od 2.000,00 kn koji je činio 0,0162% temeljnog kapitala Društva. U razdoblju od 27. prosinca 2006.g. do drugog povećanja temeljnog kapitala 22. prosinca 2017.g. dužnosnik je držao poslovni udio u nominalnom iznosu id 10.000,00 kn koji je činio 0,0322% temeljnog kapitala Društva. U razdoblju od 22. prosinca 2017.g. do preoblikovanja društva u dioničko društvo dana 20. prosinca 2019.g. dužnosnik Edi Pastrovicchio držao je poslovni udio u nominalnom iznosu od 10.000,00 kn koji je činio 0,0104% temeljnog kapitala društva. U razdoblju od 20. prosinca 2019.g. do dana pisanja očitovanja dužnosnik je držao 1000 dionica serije A (MONP-R-A) u ukupnom nominalnom iznosu od 10.000,00 kn koje su činile 0,0104% temeljnog kapitala društva. Sukladno svemu navedenom, dužnosnik Edi Pastrovicchio nije niti u jednom trenutku držao vlasnički udio koji bi bio jednak ili veći od 0,5% temeljnog kapitala Društva.

Povjerenstvo je također izvršilo uvid u očitovanje Općine Bale KLASA: 041-01/18-01/01, URBROJ: 2171-02-19-4 od 20. svibnja 2019.g. zaprimljeno u predmetu koji se vodio pod brojem P-374/18 u odnosu na dužnosnika Massima Piuttia. U navedenom očitovanju navodi se da je Općinsko vijeće Općine Bale donijelo Odluku o raspisivanju javnog natječaja za osnivanje prava građenja koji je objavljen 8. ožujka 2018.g. Na navedeni natječaj javilo se trgovačko društvo MON PERIN d.o.o. čija ponuda je bila jedina i njapovoljnija te je s navedenim društvom sklopljen ugovor o osnivanju prava građenja. Nadalje, Općinsko vijeće Općine Bale je na svojoj sjednici održanoj 5. listopada 2017.g. donijelo Odluku o prodaji nekretnina temeljem koje je Jedinstveni upravni odjel Općine Bale raspisao javni natječaj koji je objavljen 11. listopada 2017.g. Natječaj je raspisan za 6 nekretnina, a društvo MON PERIN d.o.o. se javilo za kupnju k.č.br. 3750/4 i k.č.br. 3750/5, sve k.o. Bale te je s najvišom ponuđenom cijenom bilo najpovoljniji ponuditelj s kojim je stoga 30. studenoga 2018.g. sklopljen ugovor o kupoprodaji nekretnina. Nadalje, Općinsko vijeće Općine Bale je na sjednici održanoj 20. prosinca 2018.g. donijelo Zaključak kojim se daje suglasnost općinskom načelniku Općine Bale da zaključi aneks ugovora o zakupu s trgovačkim društvom MON PERIN d.o.o. koji je zaključen 27. prosinca 2018.g.

U privitku navedenog očitovanja dostavljena je odgovarajuća dokumentacija iz koje proizlazi da je za provedbu javnog natječaja za osnivanje prava građenja, kao i za provedbu javnog natječaja za prodaju nekretnina u vlasništvu Općine Bale osnovana Komisija za provedbu natječaja koja je vršila otvranje i ocjenu ponuda, a odluku o odabiru najpovoljnije ponuda u oba slučaja donijelo je Općinsko vijeće Općine Bale na temelju Zaključka Komisije. Ugovor o kupoprodaji nekretnina, kao i Ugovor o osnivanju prava građenja u ime Općine Bale potpisao je dužnosnik Edi Patrovicchio, a u ime trgovačkog društva MON PERIN d.o.o. član Uprave massimo Piutti.

Na dodatni zahtjev Povjerenstva da se očituje je li, osim poslovnih odnosa navedenih u očitovanju od 20. svibnja 2019.g. bilo i drugih poslovnih odnosa između trgovačkog društva MON PERIN d.o.o., kasnije MON PERIN d.d. i Općine Bale, navedena jedinica lokalne samouprave očitovala se dopisom KLASA: 041-01/18-01/01, URBROJ: 2171-02-20-6 od 6. svibnja 2020.g. u kojem se navodi da su s trgovačkim društvom MON PERIN d.o.o. sklopljena još dva ugovora, i to Ugovor o donaciji novčanih sredstava dana 27. prosinca 2017.g. te Sporazum o donaciji od 16. travnja 2020.g.

Uvidom u Ugovor o donaciji novčanih sredstava od 27. prosinca 2017.g. utvrđeno je da se istim uređuju međusobni odnosi, prava i obveze trgovačkog društva MON PERIN d.o.o. kao Donatora i Općine Bale kao Primatelja donacije. Predmet Ugovora je novčana donacija u iznosu od 200.000,00 kn godišnje u razdoblju od 5 godina od dana zaključenja ugovora. Ugovorom je određeno da će se navedena sredstva utošiti na način da će se izvršiti financiranje troškova u 100% iznosu koji plaćaju roditelji za boravak djece u dječjim vrtićima u Balama (u cilju omogućavanja besplatnog vrtića za djecu s prebivalištem na području Općine Bale) te za financiranje novčane pomoći za novorođenu djecu s prebivalištem na području Općine Bale (kako bi roditelji dobili iznos od 10.000,00 kn za svako novorođeno dijete) pod uvjetima određenim aktima predstavničkog tijela Opčine Bale.

Sporazumom o donaciji od 16. travnja 2020.g. utvrđuje se da je Općina Bale s ciljem ublažavanja negativnih financijskih posljedica izazvanih ograničavanjem rada i radnih mjesta umanjila 50% ugovorenu zakupninu za zakup zemljišta kojeg koristi društvo MON PERIN d.d., i to od mjeseca travnja do prestanka mjera ograničavanja. Također se utvrđuje da je trgovačko društvo MON PERIN d.d., čiji dioničar je i Općina Bale, osnovan i radi poticanja i razvoja poduzetništva na području Općine Bale te da bude oslonac Općini radi osiguranja dostignutog socijalnog standarda. Trgovačko društvo MON PERIN d.d. je temeljm poduzetih mjera štednje te odricanja dioničara od isplate dividende procijenilo da može osigurati očuvanje Društva i radnih mjesta do sljedeće turističke sezone. Vodeći računa o mogućnostima trgovačkog društva MON PERIN d.d. i o potrebama Općine Bale, navedeno trgovačko društvo će za vrijeme trajanja Zaključka kojim mu se umanjuje zakupnina, razliku do 100% iznosa zakupnine donirati Općini Bale i to u mjesečnim obrocima. Ukoliko bi mjere iz Zaključka trajale godinu dana, iznos donacije iznosio bi cca 828.000,00 kn bez PDV-a.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Povjerenstvo obrazlaže da je člankom 17. stavkom 1. ZSSI-a definiran vlasnički udio dužnosnika u poslovnom subjektu povodom kojeg su poslovni odnosi između tog poslovnog subjekta i tijela javne vlasti u kojem dužnosnik obnaša dužnost zabranjeni. Tako je navedenom odredbom propisano da su zabranjeni poslovni odnosi između tijela javne vlasti u kojem dužnosnik obnaša dužnost i onih poslovnih subjekata u kojima dužnosnik ima 0,5% ili više udjela u vlasništvu (kapitalu trgovačkog društva).

S obzirom da vlasnički udio dužnosnika Edia Patrovicchia u trgovačkom društv MON PERIN d.o.o., kasnije MON PERIN d.d., niti u jedom trenutku nije bio jednak ili veći od 0,5%, stupanje u poslovne odnose između navedenog trgovačkog društva i Općine Bale u kojoj dužnosnik obnaša dužnost općinskog načelnika nije protivno odredbi članka 17. stavka 1. ZSSI-a.

Budući da su Ugovor o kupoprodaji nekretnina od 30. studenoga 2017.g., Ugovor o osnivanju prava građenja od 23. ožujka 2018.g. te Ugovor o donaciji novčanih sredstava od 27. prosinca 2017.g. sklopljeni između Općine Bale i trgovačkog društva MON PERIN d.o.o. u razdoblju u kojem je dužnosnik Edi Pastrovicchio protivno člaku 14. stavku 1. ZSSI-a istovremeno obnašao dužnost općinskog načelnika Općine Bale i funkciju predsjednika Nadzrnog odbora trgovačkog društva MON PERIN d.o.o., Povjerenstvo je dodatno razmatralo je li uslijed sklapanja navedenih ugovora eventualno došlo do povrede neke druge odredbe ZSSI-a.

Kako iz prikupljene dokumentacije proizlazi da je prije sklapanja Ugovora o kupoprodaji nekretnina od 30. studenoga 2017.g. i Ugovora o osnivanju prava građenja od 23. ožujka 2018.g. proveden javni natječaj te je u oba slučaja bila osnovana Komisija za provedbu natječaja, a Odluku o odabiru najpovoljnije ponude je donijelo Općinsko vijeće Općine Bale te je u konačnici oba ugovora u ime trgovačkog društva MON PERIN d.o.o. sklopio član Uprave Massimo Piutti, Povjerenstvo nije utvrdilo okolnosti koje bi ukazivale na povredu odredbi ZSSI-a od strane dužnosnika.

U odnosu na Ugovor o donaciji novčanih sredstava od 27. prosinca 2017.g. Povjerenstvo obrazlaže da se poslovnim odnosom u smislu članka 4. stavka 3. ZSSI-a smatra stjecanje sredstava od tijela javne vlasti, međutim u konkretnom slučaju riječ je o novčanoj donaciji u iznosu od 200.000,00 kn godišnje koju trgovačko društvo donira Općini Bale, bez ugovorene protučinidbe. S obzirom da trgovačko društvo MON PERIN d.o.o. navedenim ugovorom ne stječe bilo kakva sredstva od tijela javne vlasti, isti ne predstavlja poslovni odnos u smislu članka 4. stavka 3. ZSSI-a.

Slijedom svega navedenoga, iz prikupljenih podataka i dokumentacije nisu utvrđene okolnosti iz kojih bi proizlazilo da je stupanjem u poslovne odnose između Općine Bale i trgovačkog društva MON PERIN d.o.o. došlo do moguće povrede odredbi ZSSI-a te je stoga odlučeno kao u točki II. izreke ove Odluke.

Slijedom svega navedenoga, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Edi Pastrovicchio, osobna dostava
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana